《翠光亭》
宋代·蒋静

君山堆翠出危尖，练水浮光照短檐。夜鹤晓猿同冷淡，胡床麈尾独安恬。

云来画栋休遮眼，月到澄溪任透帘。还似弃官陶靖节，北窗高卧怕谁嫌。

作者简介：宋常州宜兴人，字叔明。神宗元丰二年进士。调安仁令，俗好巫，静论巫罪，毁淫祠神像三百躯。徽宗初，上言多诋元祐间事。迁国子司业，进祭酒，为中书舍人。以显谟阁待制知寿州，徙江宁府、睦州，奉祠。后起知洪州，复告归，加直学士。卒年七十一。